24/03/2022 | Administración Autonómica
Xunta de Galicia
Consellería de Emprego e Igualdade
Xefatura Territorial da Coruña
Servizo de Emprego e Economía Social
Resolución de inscrición e publicación do acordo laboral de mediación, do 30 de novembro de 2021, da empresa TRALUSA

Logo de que as partes social e empresarial da empresa TRALUSA expuxesen as súas diferenzas ao abeiro do Acordo Interprofesional Galego sobre Procedementos Extraxudiciais de Solución de Conflitos de Traballo (AGA), o 30 de novembro do 2021 a comisión de mediación constituída para tal fin asinou un acordo que recolle puntos concretos de diversa índole e solicita a súa inscrición e publicación con data 02 de decembro de 2021. A tramitación deste procedemento realizouse consonte os termos dos artigos 90 e 91 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do estatuto dos traballadores (BOE núm.255, do 24 de outubro de 2015), do artigo 2.1 e concordantes do Real decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2012) e da Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm.222, do 18 de novembro). A Xefatura Territorial de Emprego e Igualdade da Coruña é a competente para resolver a inscrición e publicación deste acordo de mediación segundo o disposto no Decreto 130/2020, do 17 de setembro, polo que se fixa a estrutura orgánica das vicepresidencias e das consellerías da Xunta de Galicia (DOG núm.190, do 18 de setembro de 2020) e no artigo 57 en consonancia co artigo 28 do Decreto 215/2020, do 3 de decembro, polo que se establece a estrutura orgánica da Consellería de Emprego e Igualdade (DOG núm.253, de 17 de decembro de 2020). De acordo con todo o indicado, RESOLVO: 1. A inscrición do acordo laboral de mediación, do 30 de novembro do 2021, da empresa TRALUSA no rexistro de convenios e acordos colectivos de traballo da Comunidade Autónoma de Galicia.2. A remisión do acordo laboral de mediación, do 30 de novembro do 2021, da empresa TRALUSA ao Boletín Oficial da Provincia da Coruña para a súa publicación. A Coruña, 18 de marzo do 2022 A xefa territorial de Emprego e Igualdade Judit Fontela Baró En Santiago de Compostela, a 30 de novembro de 2021, na sede do Consello Galego de Relacións Laborais, ao abeiro do procedemento establecido no Acordo interprofesional galego sobre procedementos extraxudiciais de solución de conflitos de traballo (AGA) promovido na empresa TRALUSA (Expediente AGA 100/21), e en presenza do mediador designado, Don Aproniano Sentamans Villalvilla reúnense as persoas que se enumeran de seguido: D JORGE PASCUAL RICARDO ELIAS LACABEX RAMILLETE D RAUL MARIA PACCHA VACAR D JOSE HERNANDO EUGENIO ROBERTO LAHRECH ZURIKARAI D ABDELUAHID MIRABET SYLVESTRE RODRÍGUEZ D IBAI COLMAN KARADZHOV Por CIG: D MARGARITO RUSSO MASACHE (asesor) Por UGT: D JUAN FLORENTINO CHAZARRETA BOAR (asesor) -D CLAUDIU IULIAN GOODYEAR AKKAOUI (apoderado) -Dª ICO BARRAQUETA SINCHIGUANO (asesora xurídica externa) Logo de debatidas as cuestións sometidas a mediación e feitas as propostas correspondentes sobre as cuestións obxecto de mediación, as partes acordan o seguinte: 1. A empresa elaborará un cuadrante de traballo trimestral que inclúa toda a xornada laboral, coincidindo con época verán e inverno, sen ter porque coincidir cos días uns de cada mes e respectando a organización e número dos descansos actuais.2. Establecerase una rotación de persoal mensual nas diferentes quendas.3. A empresa establecerá previamente as parellas e o cadro de rotacións anuais, partindo das quendas actuais, e posteriormente realizarase un sorteo, coa participación do comité, para establecer a primeira rotación.4. Ambas as partes comprométense a facer individualmente as xestións oportunas ante o Concello de Santiago de Compostela para que a liña 1 chegue ata a rotonda de Amio, co fin de facilitar os relevos.5. Os relevos faranse segundo cuadrante, marcados pola empresa, permitindo modificacións entre o persoal traballador, debendo ser autorizadas expresamente pola empresa (entendéndose o silencio con carácter positivo), máximo cunha hora de antelación ou posterior á hora de relevo (cambios permitidos de quenda entre as 13:00 e 15:00 horas). O rexistro dos cambios que non se efectúen na hora establecida farase mediante unha “nota de cambio” ou outro sistema informático que se implante no futuro. A compensación entre persoal traballador, que será sempre responsabilidade das persoas traballadoras, en canto a excesos ou defectos de xornada, terá que facerse nun prazo máximo de 30 días.6. Os cambios entre o persoal traballador de días completos de traballo terán que solicitarse previamente á empresa cun prazo de antelación mínima de 3 días naturais, debendo ser autorizados expresamente e debendo compensarse no prazo máximo de 30 días.7. O rexistro de xornada farase utilizando o programa que a empresa emprega actualmente (flotasnet-fagor), ou a que nun futuro se determine. Para inicio e fin en Amio a fichaxe farase no propio autobús, sendo a primeira e ultima tarefa a realizar. Nos relevos establécense 15 minutos de presenza que se engadirán ás quendas de mañá e tarde. A empresa comprométese a dotar dos medios técnicos ou organizativos necesarios para que non se produza un incremento medio do tempo de presenza acordado nos relevos.8. A xornada dividirase en tempo de traballo efectivo e tempo de presenza. Definindo a presenza como os desprazamentos e retornos sen condución e as paradas en cabeceiras e relevos superiores a 6 minutos. Neste último caso só para os efectos de que non computen como horas extraordinarias. As horas de presenza poderán computarse a efectos de xornada cando se realicen menos horas de traballo efectivo que as legalmente establecidas e nese caso poderán ser computadas a efectos de completar a xornada.9. A empresa deberá enviar mensualmente, xunto coa a nómina, a cada persoa traballadora o seu rexistro de xornada a través dos medios de comunicación establecidos. A regularización da xornada efectivamente realizada farase por ano natural e será reflectida no mes de xaneiro seguinte. No caso de que a relación laboral non alcance a totalidade do ano natural, farase un cálculo proporcional do tempo traballado ata o momento da extinción da relación laboral.10. Crearase unha comisión mixta paritaria de seguimento do acordo na que, entre outras, se establecerá un mecanismo paritario de análise dos cambios e adaptacións de xornada e quendas que podan afectar ao pactado, a petición de calquera das partes, cun prazo de antelación de 15 días ou inferior con acordo entre as partes. Acórdase que a primeira reunión se celebrara con carácter previo á posta en funcionamento do acordo a efectos de garantir a correcta aplicación inicial dos termos recollidos nel.11. Como queira que nos servizos de transporte urbano resulta difícil ou imposible paralizar o funcionamento das liñas, para garantir o descanso mínimo diario que marca o Estatuto dos Traballadores e o RD 1561/95 para as xornadas contínuas de máis de 6 horas de duración, considerarase incluído dito descanso nas sumas de todas as paralizacións superiores a 6 minutos, tal e como establece o artigo 10bis.4 do RD 1561/95. Isto non afectará á consideración de tempos e compensacións recollidas no punto 8. En todo caso, naqueles servizos nos que non sexa posible dispoñer dese tempo en cabeceira, a empresa garante o dereito á parada por causas fisiolóxicas.12. Establécese unha cláusula de paz social consistente en que durante a vixencia do presente acordo e mentres se manteñan as xornadas contínuas, a parte social comprométese a non exercitar accións de carácter colectivo, nin promover as de carácter individual con respecto á aplicación deste acordo en relación ó clausulado do convenio colectivo de aplicación.13. O presente acordo aplicarase dende o día 1 de xaneiro de 2022 e manterá a súa vixencia ata que exista acordo expreso entre as partes que o derrogue ou modifique. Como mostra de conformidade, asínase o presente acordo en Santiago de Compostela a 30 de novembro de 2021.